रंजिश को लेकर हमला, जान से मारने की नीयत से फायर करने का आरोप
भास्कर संवाददाता| श्रीगंगानगर
चहलचौक पर मंगलवार रात करीब साढ़े दस बजे युवकों के दो गुटों के बीच फायरिंग की अफवाह से हड़कंप मच गया। घटना की जानकारी मिलने पर सदर थाना पुलिस मौके पर पहुंची, लेकिन फायरिंग की पुष्टि नहीं हुई। इधर हमले में घायल युवक को जिला अस्पताल में भर्ती करवाया गया। घायल के साथियों ने कई लोगों पर जानलेवा हमले के आरोप में सदर पुलिस को मामला दर्ज करने के लिए परिवाद दिया है। देर रात तक इस संबंध में मुकदमा दर्ज नहीं किया गया था। परिवादी जवाहरनगर निवासी शिवकुमार ने रिपोर्ट में बताया कि वह अपने दोस्त नरेश शाक्य के साथ विकास नगर निवासी अपने दोस्त रजत शर्मा से मिलने मंगलवार देर शाम एक्टिवा लेकर गया था। वापस आते चहल चौक पर जॉनी उर्फ दीपक गौतम खड़ा था। वह परिवादी से पुरानी रंजिश रखता है। उसने परिवादी को रोककर मारपीट शुरू कर दी। उसके बुलाने पर पास ही के होस्टल से विकास गोदारा, सुशील बिश्नोई, राहुल बेनीवाल, काकू नाई, दयाराम और उसका बेटा करीब 10-12 अन्य लोगों ने एक राय होकर परिवादी और उसके दोस्तों पर लाठियों और राॅड से हमला कर दिया। आरोपी विकास गोदारा ने पिस्तौल से फायर कर परिवादी की जान लेने की कोशिश की। परिवादी और उसके साथियों ने भागकर जान बचाई। हमले में नरेश शाक्य को गंभीर चोटें लगी। उसे जिला अस्पताल में भर्ती कराया गया। पुलिस को दिए इस परिवाद पर देर रात तक मामला दर्ज नहीं किया गया था।
पुलिसजांच में फायर की नहीं हुई पुष्टि: इसझगड़े की सूचना पाकर पुलिस मौके पर पहुंची। प्रत्यक्षदर्शियों से घटना के बारे में पूछा तो पता चला कि हॉस्टल में रहने वाले कुछ युवकों का वहां घूमने आए अन्य युवकों के बीच विवाद हो गया लेकिन फायरिंग की पुष्टि नहीं हुई। पुलिस के पहुंचने से पहले ही दोनों पक्ष मौके से गायब हो चुके थे। सदर थाना के रात्रिकालीन डयूटी अधिकारी एएसआई राजसिंह ने बताया कि मौके पर किसी ने फायरिंग की पुष्टि नहीं की। घटना के बारे में सच्चाई जानने के लिए आसपास के सीसी टीवी कैमरों की जांच की जाएगी।
hin_Deva san_Deva hin_Deva hin_Deva